אחמד נסאר

אחמד נסאר (בערבית: احمد نصار; נולד ב-31 בדצמבר 1969) הוא פוליטיקאי ופסיכולוג חינוכי ישראלי, המכהן כראש עיריית עראבה.

ביוגרפיה
אחמד נסאר נולד ב־1969 לעלי ולביבה נסאר, החמישי מבין שישה בנים. גדל והתחנך בעראבה. בהיותו בן ארבע התייתם מאביו.

בילדותו עבד כרועה צאן, בחקלאות ובקטיף, במטרה לסייע לפרנסת משפחתו. לאחר סיום לימודיו התיכוניים עבד כמנהל עבודה בקבלנות יומית והתמקצע בתחום הדבקת פסיפס. הוא עבד בענף הבניין עד לשנת 1993.

השכלה וקריירה מקצועית

בשנים 1993–1998 למד פסיכולוגיה באוניברסיטת בוקרשט ברומניה, שם סיים תואר שני ולאחר מכן תואר שלישי בפסיכולוגיה (2004). עבודת הדוקטורט עסקה בדינמיקה של פעילות למידה בהתאם ליחס חרדה-ביטחון עצמי ונכתבה בהדרכת פרופ' מיכאיל גולו .

לאחר שובו לישראל ב-1998, החל לעבוד כפסיכולוג חינוכי בשירות הפסיכולוגי-חינוכי בראמה, והתנדב במשך שנה בשירות פסיכולגי חינוכי בג'סר א-זרקא. בהמשך שימש כיועץ חינוכי בבית הספר "עתיד" בכפר יאסיף, וכפסיכולוג חינוכי בשירותים הפסיכולוגיים של עוספיא וג'סר א-זרקא.

לאחר מכן עבד במשך שנתיים כמרצה לפסיכולוגיה במכללת בית ברל. בשנים 2002–2012 עבד כפסיכולוג ביחידת האבחון במרכז האבחון והשיקום למוגבלים בנצרת. בשנת 2003 מונה למנהל השירות הפסיכולוגי-חינוכי בג'סר א-זרקא, תפקיד בו החזיק עד לשנת 2008. במקביל, עבד בחצי משרה כפסיכולוג של "מעון אלאנואר-פנימיות אבו דאוד" במג'דל כרום.

בשנת 2005 קיבל הסמכה כפסיכולוג חינוכי ממועצת הפסיכולוגים. בהמשך עבד כפסיכולוג מאבחן לילדים עם לקויות למידה בחברת "אקסיומה" ומשנת 2011 ועד בחירתו לתפקיד ראש העיר ב-2024 שימש כפסיכולוג מטפל בעמותת אלה.

בשנת 2015 השלים לימודי תעודה בפסיכותרפיה קוגניטיבית התנהגותית (CBT) באוניברסיטת חיפה. בשנים 2009–2021 ניהל את השירות הפסיכולוגי-חינוכי בטובא-זנגרייה, ובשנים 2021–2022 ניהל את השירות הפסיכולוגי בכעביה-טבאש-חג'אג'רה.

 קריירה פוליטית 
בבחירות בשנת 2008 התמודד נסאר למועצת עיריית עראבה. רשימתו "אבנאא אל־בטוף" זכתה במושב אחד במועצה. במהלך כהונתו שימש בתפקידים שונים, בהם חבר ועדות: חינוך, רווחה, מכרזים ושיום, וכן רכז הוועדה העממית.

בבחירות לרשויות המקומיות ב-2013 נבחר בשנית למועצת העיר, כיהן כחבר אופוזיציה ושימש כיו"ר ועדת ביקורת עד בחירות 2018.

בבחירות לרשויות המקומיות ב-2018 התמודד לראשות העיר מול שלושה מועמדים, אך הפסיד לעומר ואכד, לאחר שקיבל 35.18% מהקולות לעומת 45.42% לואכד.

בבחירות ב-2024 התמודד מול חמישה מועמדים, ראש העירייה המכהן עומר ואכד, סאלח בדארנה, מהדי נעאמנה, מוסא עאסלה ותאופיק עאסלה. בסיבוב הראשון זכה ב-32.59% מהקולות ורשימתו קיבלה שני מושבים במועצה. בסיבוב השני ניצח ברוב של 63.42% לעומת 36.58% לואכד.

ביוני 2024 נבחר ליו"ר איגוד ערים לאיכות הסביבה אגן בית נטופה.

באירוע זיכרון לאירועי אוקטובר 2000 שהתקיים ב-2025 כינה את ישראל "אויב שפל וברברי" וקרא להמשך המאבק. מנכ"ל משרד הפנים ישראל אוזן הודיע שיבחן את פעילות המשרד מול עיריית עראבה וימליץ לשר הפנים לעצור תקציבים לעיר. במכתב למנכ"ל השיב נסאר שכוונתו הייתה למדיניות השר לביטחון לאומי איתמר בן גביר והוא רואה במדינת ישראל כמדינתו.

חיים אישיים
הוא נשוי לוואפיאה, רופאת ילדים במקצועה, ואב לחמישה. מתגורר בעראבה.

קישורים חיצוניים

 אחמד נסאר, באתר פורטל הרופאים של ישראל

הערות שוליים

קטגוריה:ראשי עיריות בישראל
קטגוריה:פסיכולוגים ערבים ישראלים
קטגוריה:פוליטיקאים ערבים ישראלים
קטגוריה:ערבים בראשות רשויות מקומיות בישראל
קטגוריה:בוגרי אוניברסיטת בוקרשט
קטגוריה:בוגרי אוניברסיטת חיפה
קטגוריה:עראבה: אישים
קטגוריה:ישראלים שנולדו ב-1969